DOI: 10.14457/tu.the.2019.1616
title: การศึกษาความเป็นไปได้ในการพัฒนาโครงการจัดสร้างคลินิกกายภาพบำบัดเพื่อการรักษาฟื้นฟูผู้ป่วยด้วยแนวคิดจิตวิญญาณการบริการ Omotenashi

description: การจัดทำแผนธุรกิจฉบับนี้มีวัตถุประสงค์เพื่อศึกษาความเป็นไปได้ในการพัฒนาโครงการจัดสร้างคลินิกกายภาพบำบัดเพื่อการรักษาฟื้นฟูผู้ป่วยด้วยแนวคิดจิตวิญญาณการบริการ Omotenashi ขึ้นที่จังหวัดเชียงราย ซึ่งในปัจจุบันธุรกิจบริการทางด้านสุขภาพเป็นธุรกิจที่มีโอกาสในการเติบโตค่อนข้างสูง รวมถึงเป็นกลุ่มธุรกิจที่ได้รับการสนับสนุนจากนโยบายภาครัฐที่สนับสนุนให้ประเทศไทยเป็นเมดิคอลฮับของเอเชีย และการที่สัดส่วนจำนวนประชากรภายในประเทศที่มีจำนวนวัยทำงานและผู้สูงอายุที่เพิ่มมากขึ้น และมีกระแสการดูแลสุขภาพที่เพิ่มมากขึ้น ทำให้การรักษาทางกายภาพบำบัดเป็นการรักษาทางเลือกที่สามารถช่วยลดการรับประทานยาและการผ่าตัดได้รับความนิยมเพิ่มขึ้นเช่นกัน และยังสามารถช่วยฟื้นฟูร่างกายที่บาดเจ็บจากระบบกระดูก และกล้ามเนื้อ และระบบประสาทหรือโรคอัมพฤกษ์อัมพาตที่เกิดพยาธิสภาพที่เส้นเลือดในสมอง โดยที่ปัจจุบันการให้บริการตรวจและรักษานั้นไม่ได้จำกัดอยู่เพียงในโรงพยาบาล ประกอบกับอาการบาดเจ็บของแต่ละคนมีความยากง่ายหรือความซับซ้อนที่แตกต่างกัน รวมถึงข้อมูลทางการแพทย์ การวิเคราะห์ การตรวจเป็นสิ่งที่เข้าใจได้ยากสำหรับคนทั่วไป ประกอบกับความต้องการของผู้บริโภคหรือผู้ป่วยที่ต้องการที่จะหายหรือทุเลาจากการเจ็บป่วยมักจะไม่สัมพันธ์กัน และในบางกรณีที่การทานยาลดปวดหรือฉีดยาลดปวดทำให้อาการปวดทุเลาลงจริง จนเกิดวัฒนธรรมการรักษาเพื่อลดปวดเป็นสำคัญ แต่ก็มักจะทำให้อาการนั้นทุเลาในช่วงเวลาหนึ่งและยังคงมีปัญหาในการเคลื่อนไหวหรือการใช้งานร่างกายส่วนนั้นอยู่ และทำให้ผลสุดท้ายของการรักษานั้นยังไม่เป็นที่พอใจ การสร้างแบรนด์ด้วยการสื่อความหมายถึงศัพท์ภาษาญี่ปุ่นอย่างคำว่า Omotenashi เพื่อสื่อความหมายตรงถึงหัวใจหลักของการสร้างธุรกิจ ประกอบกับการรับรู้วัฒนธรรมญี่ปุ่นในพื้นที่จังหวัดเชียงรายที่พบเห็นได้ทั่วไป เช่น ร้านอาหาร ร้านกาแฟ ร้านขนม และโรงแรม ทำให้สะท้อนถึงการรับรู้และให้คุณค่าวัฒนธรรมจากประเทศญี่ปุ่นในจังหวัดเชียงราย จึงออกแบบการให้บริการที่แตกต่างขึ้น โดยใช้หลักของ Omotenashi ที่นักกายภาพบำบัดให้การดูแลรักษาโดยใส่ใจและลงรายละเอียด ในการเข้าใจถึงความต้องการและความแตกต่างของผู้ป่วยแต่ละคน โดยเฉพาะการเข้าใจที่รู้ว่าผู้ป่วยแต่ละคนต้องการอะไร และออกแบบการรักษาที่จะสามารถเข้าไปช่วยแก้ปัญหาและช่วยให้ผู้ป่วยเกิดความเข้าใจในการดูแลรักษาตนเองได้ และไม่ต้องเจ็บป่วยบ่อย มุ่งเน้นการให้บริการด้วยการสร้างความสุขให้กับผู้ป่วยซึ่งเป็นหลักที่แบรนด์ต้องการสร้างความแตกต่างในการให้บริการจากการศึกษาวิจัยตลาดของผู้ที่เคยเข้ารับบริการการตรวจและรักษาทางกายภาพบำบัดของกลุ่มตัวอย่างในพื้นที่จังหวัดเชียงรายพบว่ากว่าครึ่ง ที่ไม่พึงพอใจต่อผลการรักษาทางกายภาพบำบัดและมีความต้องการที่ไม่ได้รับการตอบสนองเช่นความรู้หรือความเข้าใจในการดูแลรักษาอาการบาดเจ็บของตนเองจึงเป็นประเด็นที่น่าสนใจในการออกแบบธุรกิจบริการด้วยการสร้างคลินิกกายภาพบำบัดที่สามารถแก้ปัญหานี้ได้ด้วยการวางกลยุทธ์การตลาด เป้าหมายทางการตลาด การสร้างแบรนด์ การวางกลยุทธ์ส่วนผสมทางการตลาดที่เหมาะสมจะเป็นปัจจัยส่วนสำคัญที่ส่งผลต่อความสำเร็จในการทำธุรกิจ รวมถึงการวางกลยุทธ์ด้านการดำเนินงาน และมีการปรับตัวให้เข้ากับสถานการณ์แพร่ระบาดของโรคโควิด19 ร่วมกับออกแบบรูปแบบการให้บริการที่จะสอดคล้องกับกลยุทธ์ทางด้านการเงินเพื่อให้เกิดความเป็นไปได้ของโครงการ โดยการแบ่งสถานการณ์ออกเป็น 3 กรณี คือ สถานการณ์ปกติ (Base Case) สถานการณ์ที่ดีที่สุด (Best Case) และสถานการณ์ที่แย่ที่สุด (Worst Case) จะพบว่าบริษัทสามารถวางแผนงบประมาณรายรับและรายจ่ายที่มีความสอดคล้องกันได้ดี และสามารถบรรลุเป้าหมายทางการเงินได้ในกรณีสถานการณ์ที่ดีที่สุด จะสามารถคืนทุนได้เร็วที่สุดที่ 2 ปี 6 เดือน (ก่อนเป้าหมายระยะเวลาการคืนทุนที่บริษัทตั้งไว้ 3 ปี) มีค่า NPV ที่ 3,794,789 บาท มี IRR 75% สำหรับในสถานการณ์ปกติสามารถคืนทุนได้ช้ากว่าเป้าหมายเพียง 1 เดือน มีค่า NPV ที่ 2,203,984 บาท มี IRR 48% และสำหรับสถานการณ์เลวร้ายที่สุดจะสามารถคืนทุนได้ช้ากว่าเป้าหมายที่ 13 เดือน มีค่า NPV ที่ 474,519 บาท มี IRR 19%จึงสรุปได้ว่าการศึกษาความเป็นไปได้ในการพัฒนาโครงการจัดสร้างคลินิกกายภาพบำบัดเพื่อการรักษาฟื้นฟูผู้ป่วยโดยแนวคิดจิตวิญญาณบริการ Omotenashi นั้นมีความน่าสนใจและคุ้มค่ากับการลงทุน